b'\n_START_ARTICLE_\nTraktuur\n_START_SECTION_\nMehaaniline orel\n_START_PARAGRAPH_\nK\xc3\xb5la tekib kohe p\xc3\xa4rast klahvi vajutamist, ei hiline. Klahv on \xc3\xbchendatud abstrakti abil ventiiliga, mis asetseb tuulep\xc3\xb5hjas. Kui ventiil avaneb, siis \xc3\xb5hk p\xc3\xa4\xc3\xa4seb vilesse ja tekib k\xc3\xb5la. Mehaanilise traktuuriga orelitel on sobiv esitada erinevates stiilides orelimuusikat. Mehaanilised orelid on vastupidavad k\xc3\xbclmades ja niisketes kirikutes. Kuna kirikutes on temperatuur ja \xc3\xb5huniiskus muutlik, on vaja aeg ajalt oreli traktuuri reguleerida. Seda peab oskama teha organist v\xc3\xb5i teeb oreliehitaja.\n_START_SECTION_\nPneumaatiline orel\n_START_PARAGRAPH_\nK\xc3\xb5la tekib hilinemisega p\xc3\xa4rast klahvi vajutamist. \xc3\x95hk p\xc3\xa4\xc3\xa4seb vilesse toonkanalite kaudu ja see v\xc3\xb5tab aega, sellep\xc3\xa4rast k\xc3\xb5la hilineb. K\xc3\xb5la hilinemist pneumaatilisel orelil saab reguleerida v\xc3\xa4iksemaks. Pneumaatilised orelid olid levinud 19. sajandi l\xc3\xb5pust kuni umbes 1940. aastani. Eestis on palju pneumaatilise traktuuriga oreleid. Pneumaatilise traktuuriga orelid ei ole nii vastupidavad ja seet\xc3\xb5ttu t\xc3\xa4nap\xc3\xa4eval neid ei ehitata v\xc3\xb5i kui ehitatakse, siis teatud stiili taotluse jaoks. Pneumaatilised orelid on parimad romantismi perioodi orelimuusika esitamiseks.\n_START_SECTION_\nElektriorel ehk elektritraktuuriga orel\n_START_PARAGRAPH_\nK\xc3\xb5ik t\xc3\xb6\xc3\xb6printsiibid toimuvad elektri v\xc3\xb5i elektroonika abil. Iga vile all on elektrimagnet, mis avab tuulele p\xc3\xa4\xc3\xa4su vilesse. Elektrioreli k\xc3\xb5la erineb "elavast", st mehaanilise v\xc3\xb5i pneumaatilise traktuuriga orelist. See meenutab s\xc3\xbcntesaatori oma, kuid m\xc3\xb5ned head elektriorelid suudavad j\xc3\xa4ljendada ka maailmakuulsate orelite k\xc3\xb5la. K\xc3\xbclmades ja niisketes kirikutes ei pea aga elektriorel vastu ja seep\xc3\xa4rast ei soovita sinna elektriorelit paigaldada. K\xc3\xb5ige sobivam on muutliku temperatuuri ja \xc3\xb5huniiskusega kirikusse ehitada mehaaniline orel.'